Репрезентација је основана 1921. године, а први пут у завршници неког такмичења учествовала је на Свјетском првенству 1966, на којем је, предвођена Еузебиом освојила треће мјесто. На наредна два Свјетска првенства на која се пласирала (1986 и 2002) испала је већ у групној фази; док је 2006 дошла до полуфинала, у којем је поражена од Француске 1:0, након чега је у утакмици за треће мјесто изгубила од домаћина Њемачке 3:1. На Свјетском првенству 2010 елиминисана је у осмини финала од Шпаније 1:0; док је 2014 испала у групној фази. На Европско првенство Португалија се први пут пласирала 1984. године и освојила је треће мјесто. На првенству 2004, дошла је до финала, у којем је поражена од Грчке 1:0. Након пораза у четвртфиналу првенства 2008, Португалија је дошла до полуфинала 2012, у којем је поражена од Шпаније 4:2 након пенала. Португалија је, предвођена Кристијаном Роналдом, освојила првенство 2016, побиједивши у финалу домаћина Француску 1:0 након продужетака. Захваљујући освајању Европског првенства, Португалија се пласирала на Куп конфедерација 2017, гдје је освојила треће мјесто.